钦定古今图书集成/明伦汇编/氏族典/第094卷 > 《廖用贤尚友录》 > 苏武
## 钦定古今图书集成/明伦汇编/氏族典/第094卷 > 《廖用贤尚友录》 > 苏武

按《汉书苏建传》：“建中子武，字子卿，少以父任为郎，稍
迁至栘中厩监。时汉连伐匈奴，匈奴留汉使，匈奴使
来，汉亦留之以相当。天汉元年，且鞮侯单于初立，尽
归汉使，武帝迺遣武以中郎将使持节送匈奴使留
在汉者，与副中郎将张胜及假吏常惠等俱。既至，会
缑王与长水校尉虞常等谋反匈奴中，虞常引张胜”，
单于怒，议降之，使卫律召武受辞。武谓：“惠等屈节辱
命，虽生何面目以归汉！”引佩刀自刺，卫律惊，自抱持
武驰召医，武气绝半日复息。单于壮其节，会论虞常，
欲因此时降武，剑斩虞常巳，律举剑欲击之，武不动。
律知武终不可胁，迺幽武置大窖中，绝不饮食。天雨
雪，武卧啮雪与旃毛并咽之，数日不死。匈奴以为神，
乃徙武北海上无人处，使牧羝，羝乳乃得归。武杖汉
节，牧羊卧起，操持节旄尽落。初，李陵降，不敢求武。久
之，单于使陵至海上，为武置酒设乐，因谓武降。武曰：
“自分已死久矣，王必欲降武请毕今日之驩，效死于
前。”陵见其至诚，喟然叹曰：“嗟乎义士！陵与卫律之罪，
上通于天！”因泣下霑襟，与武决去。昭帝即位，匈奴与
汉和亲。汉求武等，匈奴诡言武死，常惠教使者谓单
于，言“天子射上林中，得雁，足有系帛书，言武等在某
泽中。”使者以让单于，单于惊谢。于是召会武官属，凡
随武还者九人，以始元六年春至京师，诏奉一太牢
谒武帝园庙，拜典属国。武留匈奴凡十九岁，始以强
壮出，及还，须发尽白。明年，上官桀谋反，武子元坐死，
免武官。数年，以故二千石与计谋立宣帝，赐爵关内
侯。久之，复为右曹，典属国。以武著节老臣，令朝朔望，
号称“祭酒。”年八十馀，病卒。甘露三年，图画于麒麟阁。